**Tisztelt Szülők!**

Tekintettel a koronavírus járványra és az ahhoz kapcsolódóan elrendelt intézkedésekre, a **2020/2021. nevelési évre történő óvodai beiratkozás** az alábbi 1. és 2.pont szerint módosul a korábban (2020. február 20-án) közzétettekhez képest, különös figyelemmel a *2020/2021. nevelési, illetve tanévre történő óvodai, valamint általános iskolai beiratkozásról szóló 7/2020. (III. 25) EMMI határozat*ban foglaltakra.

Tájékoztatjuk Önöket, hogy a **Szentendre Városi Óvodák és Tagóvodái** (Bimbó utcai Tagóvoda, Egres úti Tagóvoda, Hold utcai Tagóvoda, Izbégi Tagóvoda, Püspökmajor ltp-i Tagóvoda, Szivárvány Tagóvoda, Vasvári Pál úti Tagóvoda)

* felvételi körzete: **Szentendre Város közigazgatási területe**;
* e-mail címe: **ovodajelentkezes@gmail.com**;
* telefonszámai: **06-26/785-149**, valamint **06-26/816-637**
1. **A kötelező felvételi körzettel nem rendelkező óvodák felvételi eljárása**

A kötelező felvételi körzettel nem rendelkező óvodák **2020. április 2. és 17. napja között** fogadják a szülők beiratkozásra vonatkozó szándéknyilatkozatait, melyben a szülőknek meg kell jelölniük a gyermek kötelező felvételt biztosító óvodájának adatait is. A szándéknyilatkozatokat **elektronikus úton**, **telefonon** vagy különösen indokolt esetben személyesen tehetik meg a szülők az Óvodaközpont (Szentendre Városi Óvodák) felé, a mellékelt szándéknyilatkozat megküldésével, illetve telefonon a következő adatok megadásával:

* gyermek neve
* gyermek születési helye és dátuma
* gyermek állandó lakcíme, tartózkodási helye
* gyermek anyjának neve, lakcíme, tartózkodási helye
* gyermek apjának(gondviselő) neve
* amennyiben sajátos nevelési igényű a gyermek, úgy azt közölni szükséges
* telefonáló szülő neve
* szülők telefonszáma és – amennyiben van – e-mail címe
* kiválasztott óvoda neve, és ha
	+ a kiválasztott óvodába jár már testvérgyermek, akkor nevének megadása szükséges
* alternatívaként megnevezhet a szülő még két másik óvodát (amennyiben az 1. helyen megjelölt óvodába nem sikerülne felvenni a gyermeket, lehetőség van még 2 másik preferált óvodát megadni)
* kötelező felvételt biztosító óvoda megnevezése, amennyiben a gyermek és édesanyja állandó/tartózkodási címe nem Szentendrén található

*A kötelező felvételi körzettel nem rendelkező óvodák az óvodai beiratkozásokat április 2. és április 20. között tartja meg a veszélyhelyzet által megkövetelt egészségügyi szempontokra különös figyelemmel. A szülők által megadott szándéknyilatkozatok alapján elkészítik a beiratkozás időpontjára vonatkozó beosztást, melyről az érintett szülőket haladéktalanul értesítik. A kötelező felvételi körzettel nem rendelkező óvoda vezetője a gyermek óvodába történő felvételéről 2020. április 20-ig dönt, és erről írásban értesíti a szülőket, valamint az érintett gyermek kötelező felvételi lehetőségét biztosító óvoda vezetőjét.*

1. **A kötelező felvételi körzettel rendelkező óvodák felvételi eljárása**

A kötelező felvételt biztosító óvoda – *szükség szerint a település többi kötelező felvételt biztosító óvodájával és fenntartójával egyeztetett módon* – a fenntartójától megkapott lista alapján **2020. április 21-ig felveszi a felvételi körzetébe tartozó valamennyi olyan gyermeket**, akik vonatkozásában nem érkezett hozzá jelzés arról, hogy másik óvoda felvette volna őket. Ezekben az esetekben a beiratkozáshoz szükséges iratok bemutatására a gyermek első óvodai nevelésének napján kerül majd sor. A gyermek felvételét követően a felvételről írásban értesíteni kell az érintett szülőt.

Abban az esetben, ha a kötelező felvételt biztosító óvoda a felvételi kötelezettségének teljesítését követően a szabad férőhelyei alapján további felvételi kérelmeket is teljesíteni tud, úgy a hozzá beérkezett, nem a felvételi körzetben élő gyermekek felvételére vonatkozó szülői szándéknyilatkozatok alapján folyamatosan, a veszélyhelyzet által megkövetelt egészségügyi szempontokra különös figyelemmel beiratkozási beosztást készít és erről az érintett szülőt haladéktalanul értesíti. **A kötelező felvételi körzettel rendelkező óvoda a felvételi körzetébe nem tartozó gyermekek felvételére vonatkozóan legkésőbb 2020. április 30-áig döntést hoz**, melyről írásban értesíti az éritett szülőket, valamint a gyermek kötelező felvételét ellátó óvoda vezetőjét.

1. **A sajátos nevelési igényű gyermek felvétele**

A kijelölt óvoda a sajátos nevelési igényű gyermeket **2020. április 28-ig hivatalból felveszi**, és erről írásban értesíti a gyermeket nevelő szülőt.

***Tájékoztatjuk továbbá Önöket arról, hogy a felvétellel kapcsolatos tudnivalókról az Oktatási Hivatal értesítést küld az érintett gyermekek lakcímére is postai úton. A postai értesítések a kézbesítési időtől függően várhatóan 2020. április 6-10. között fognak megérkezni.***

Megértésüket és együttműködésüket ezúton is köszönjük!

Szentendre, 2020.március 31.

Fülöp Zsolt polgármester